

Tisztelt Ebtartók!

Környe Község Önkormányzata a község közigazgatási területén az állatok védelméről és kíméletéről szóló 1998. évi XXVIII. törvény (a továbbiakban: Ávtv.) 42/B. §-ában foglalt kötelezettségnek eleget téve **2020.július 01. és 2020. szeptember 30. között ebösszeírást tart.**

Az ebösszeírás törvényi kötelezettsége az önkormányzatnak, mely az állat tulajdonosa, tartója és más személyek jogainak, személyes biztonságának és tulajdonának védelme, valamint az ebrendészeti és állatvédelmi feladatok hatékony ellátása céljából szükséges. **Ebrendészeti hozzájárulás bevezetését nem tervezi az önkormányzat.**

Az ebösszeírás önbevallásos módszerrel történik. Az ebösszeírás során az ebtartóknak ebenként egy, a fenti jogszabályban meghatározott adattartalmú adatlapot kell kitölteni és az önkormányzathoz beküldeni.

A kitöltéssel kapcsolatos tájékoztatás személyesen a Polgármesteri Hivatalban vagy telefonon a 06-34-573-109-es számon kérhető.

A formanyomtatvány 2020. július 01-től beszerezhető a Polgármesteri Hivatalban, vagy letölthető a www.kornye.hu oldalról (nyomtatványok) is.

Az adatszolgáltatás 2020.július 01-től 2020.szeptember 30-ig az alábbi módon teljesíthető:
• kitöltött adatlapokat a Polgármesteri Hivatal címére (2851 Környe, Alkotmány u.2 ) postai úton beküldve,

• a Polgármesteri Hivatalban személyesen leadva

• az info@környe.hu  email címre (aláírva, szkennelve) beküldve.

Amennyiben 2020. 09. 30-át követően az Ebösszeíró adatlapon szereplő adatokban változás állna be, továbbá amennyiben ezen időpont után kerül az eb a felügyelete alá, azt be kell jelenteni a Polgármesteri Hivatal részére, a változást követő 15 napon belül.

Felhívom az ebtartók figyelmét, hogy 2013. január 1-jétől – a hivatkozott törvény szerint – a négy hónaposnál idősebb ebeket transzponderrel (mikrochippel) megjelölve lehet csak tartani. Amennyiben az ebtartó ennek a kötelezettségének még nem tett eleget, az ebösszeírási adatlap kitöltése előtt azt pótolja.

Továbbá felhívom figyelmüket, hogy **az adatszolgáltatás**az állatok védelméről és kíméletéről szóló 1998. évi XXVIII. törvény 42/B. § (5) bekezdése alapján **kötelező!**Aki adatszolgáltatási kötelezettségének nem tesz eleget, vagy nem a jogszabályban előírtaknak megfelelően teljesíti az állatvédelmi bírságról szóló 244/1998. (XII. 31.) Kormányrendelet alapján állatvédelmi bírsággal büntethető.

**Köszönöm, hogy az adatlap visszaküldésével segítik munkánkat!**

Orlovits Tímea sk.

jegyző